
SZAMUIL MARSAK 


Hóvihar, zord förgeteg, ; ESEL 
hordd a havat, hordjad; E -a Va 


kavard föl a pelyheket, 
mint a libatollat. 


Hőófúvások, viharok 
szorgalmas takácsok; 
a fenyőre adjatok 
szivárvány-brokátot. 


Te meg, fagy-kovács, siess, 
hogy a nyír nyakára 
ötvözött éket tehess 
újév éjszakára. ; 
SES 7 
Hej, tél, hideg té 


orosz népköltés 


FODOR ANDRÁS fordítása 


Hej, tél, hideg tél, 
hóval-jéggel megjöttél, 
mindent hóba temettél! 
Besöpörtél utat, ösvényt — 
kedvesemhez hogy jutok? 
Utcán átalmegyek 
vadruca képében, 

sáron is átrebbenek 
fürjecske képében, 
szobájába röppenek 
hajadon képében. 


RAB ZSUZSA fordítása 


J. W. GRIMM 


A három testvér 


Volt egyszer egy igen-igen szegény ember. 
Semmije nem volt a világon a három fián, meg 
a parányi házacskáján kívül. 

Ezt a kis házat mind a három fiú szerette vol- 
na örökségül kapni. Az apa azonban egyfor- 
mán kedvelte mindegyik fiát; nem tudta, mi- 
tévő legyen, hogy se meg ne rövidítse, se meg 
ne szomorítsa egyiküket sem. Igaz, eladhatta 
volna a házát, és árát szétoszthatta volna a 
gyerekek közt, de erre sehogyan sem tudta 
rászánni magát. Itt élt az apja, itt a nagyapja, 
sőt még a déd- meg az ükapja is, tőlük örökölte 
ezt a hajlékot, azért ragaszkodott annyira hoz- 
zá. 
Addig-addig töprengett, míg végül egy jó 
gondolat ötlött az eszébe. 

— Próba szerencse, menjetek el világot lát- 
ni — mondta a fiúknak. — Tanuljatok valami 
jó mesterséget. Ha visszatértek, azé lesz a ház, 
akinek a legjobb lesz a mesterműve. 

A fiúk szívesen ráálltak a dologra. 

— Én patkolókovács leszek — mondta a leg- 
idősebb. 

— En borbély — mondta a középső. 

— Én meg vívómester — mondta a legkiseb- 
bik. 

Kitűzték a napot, amikor ismét találkoznak 
a szülői házban, aztán búcsút vettek édesap- 
juktól, megölelték egymást, és ment ki-ki a 
maga útjára. 

Mindegyik derék mestert talált, és jól kita- 
nult nála. 

A kovácsnak az lett a dolga, hogy a király 
lovait patkolja. Míg az üllő pengett, míg a vas 
szikrája hullott, s míg a patkót a ló lábára föl- 
verte, százszor elmondta magában: , Most már 
semmi hiba nem lehet: tiéd lesz a ház!" 

A borbély reggeltől estig csupa előkelő urat 
borotvált, s ahogy a habot verte, ahogy a borot- 
vát fente, egyre csak azon járt az esze, hogy a 
házat senki más nem kaphatja meg, csakis ő. 

A harmadik fiú egy híres-neves vívóhoz ke- 
rült. Eleinte meg-megtáncoltatták, de ő össze- 
szorította a fogát, és egy percre se veszítette 
el a bátorságát. , Ha egy-két vágástól megijedsz, 
sosem nyered el a házat!" — biztatta magát, és 

meg is tanult mindent, amit abban a mester- 
ségben megtanulni lehetett. 

Letelt a kiszabott idő; a testvérek hazatér- 
tek az apjukhoz. 

— Mesterek vagyunk mind a hárman — 
mondták —, de hogyan mutathatnánk meg, 
mit tudunk? 

Összeültek, és tanakodni kezdtek. Amint 
tanakszanak, látják, egy nyúl üget feléjük a 
mezőn. 

— No, ez éppen kapóra jön! — mondta a 
borbély. Kapta hamar a tálat, szappant, ecse- 
tet, szaporán habot vert, csak úgy futtában be- 
szappanozta és megborotválta a nyulat, mind- 
össze a pofaszakállát hagyta meg. 

— Ez már igen — mondta az apjuk —, ilyet 
még nem láttam! Ha a másik kettő nem tesz 
túl rajtad, tiéd lesz a ház. 


Nem sok idő múlva egy uraság robogott ar- 
ra a hintóján. 

— Ide nézzen, édesapám, mit tudok én! — 
kiáltotta a kovács. 

Kapta a szerszámait, a hintó után vetette 
magát, s akárhogy vágtattak a lovak, mind le- 
szedte róluk a régi patkót, s újat vert a lábuk- 
ra, csak úgy futtában. 

— Derék legény vagy—dicsérte meg az ap- 
ja —, látom, te is jól érted a mesterségedet. 
Igazán nem tudom, melyiktek érdemli meg 
jobban a házat: a bátyád vagy pedig te. 

Kint álltak a ház előtt, s éppen megeredt az 
eső. A legkisebbik fiú nem szólt semmit, csak 
kihúzta a kardját, és forgatni kezdte a fejük 
fölött, olyan gyorsan, hogy egyetlen esőcsepp 
nem sok, annyi sem esett rájuk. A zápor egyre 
jobban nekieredt, most már úgy zuhogott, 
mintha dézsából öntenék; a fiú forgatta, for- 
gatta a kardot, hogy csak úgy suhogott a leve- 
gőben; ők meg álltak mellette, és olyan szára- 
zak maradtak, mintha eresz alá húzódtak volna. 

Mikor a zivatar elvonult, és a fiú leeresztette 
a kardját, azt mondta az apjuk: 

— ltt nincs vita, édes fiam: tiéd a ház. 

Ez ellen a másik kettőnek sem lehetett sza- 
va, 

De mert jó testvérek voltak, és szerették 
egymást, együtt maradtak, ott űzte mindegyik 
a maga mesterségét a régi kis házban: a ko- 
vács patkolt, a borbély borotvált, a vívómester 
pedig vívni tanította a legényeket. 

Így éltek békében, boldogan, míg meg nem 


haltak. 

 voRogjov" Télapó szemléjeze -. : 

Megértek az utolsó bogyók. Lehullottak az első leve- 
lek. A réten és az erdőn Télapó szemlét tartott. 

A kis és nagy állatok mind topogtak, tipegtek, röp- 
döstek Télapó körül. 

— Hadd látom, felkészültetek-e a télre? — szólt Tél- 
apó. 

A borzok megmutatták vastag bundájukat, a rókák 
dús farkukat, amit a nyakuk köré csavartak, mint piros 
kendőt! 

— ÉS hogyan akartok a hóban élelmet keresni? — kér- 
dezte Télapó az erős agancsú szarvasokat. 

— Így! — kiáltották és patáikkal rúgták a földet, hogy 
a fűcsomók csak úgy röpültek jobbra-balra. 

— Jól van. Úgy látom, tudjátok, mi a teendő. 

Télapó a kis állatokhoz fordult. Örült a sün gom- 
bákkal tűzdelt tüskekabátjának és megfenyegette az 
egérkéket, akik a lopott gabonát vitték bátran a hátu- 
kon. Megdicsérte az ügyes hódok várait, mert a hódok 
építőmesterek az állatok között. Barátságos szóval bo- 
csátotta el a vidám mókusokat, akik diót és gombát 


gyűjtöttek. N 
Az erdei tisztás lassan kiürült. "e 


— Hol vannak a békák, siklók, a rovarok, a hernyók, fos 
a szúnyogok, a lepkék? — kérdezte Télapó. é z 
— Kra-a, azok már elbújtak — károgott a varjú a fá- 
ról. 
— Így van jól — mosolygott Télapó. / 
Felnézett az égre, amely szürkén és súlyosan lebe- / 
gett az erdő felett. Valóban! Havazott már és hangtala- ; 
nul szálltak a pelyhek. i 
Télapó felvette gyapjúkesztyűjét, szőrmekucsmáját A í 
és a homlokához kapott: 088 
— A nyulakat, a nyulakat nem láttam! 
— Itt vagyunk! Itt vagyunk! — kiáltozták s vadonat- 
új, fehér ruhájukban körülugrálták Télapót. 
va — Ti huncutok! Semmilyen ellenség nem ismer fel 75 
/ caanneteket. És a nyulacskák, mint apró hófelhők ugrán- ( 
öztak erre-arra. 


Télapó elégedetten nézett körül. 
zés ő Fordította ZOLTÁN ARANKA 

KISS BENEDEK versei 


Téli hegyoldal 


Nagy hideg, nagy hó, 
siklik a szánkó, 

teli a hegyoldal 
szánkóval és hóval, 
visongó gyerekkel, 
pirosló fülekkel. 


Ha borul a szánkó, 
meghempereg Ferkó, 
sírni szeretne, 

mégis nevetve 

caplat már a dombra, 
siklik le újra. 


A másik lejtőt 
sílécek szántják, 
cikcakkban húznak 
sebes barázdát, 
bukfencet is vet 
beléjük egy-egy 
suta kis mackó. 


Nagy hideg, nagy hó, 
teli a hegyoldal 
szánkóval és hóval, 
visongó gyerekkel, 
pirosló fülekkel. 


DuZZOgÓ 


A járda 
locspocs, 
a lábam 
tics-tocs, 
ezer a 
jaj-baj, 
fázik a 
sejhaj. 


Ha egy kutyám 
volna, 

kutya bajom 
volna, 


e kutya 
világbanl 


HORGAS BÉLA 


Decemberben egy olyan mesét hallotok Szél- 
tolótól, ami tudtommal a kedvencei közé tar- 
tozik. Ezért aztán nem is mondok előre sem- 
mit, legfeljebb csak azt, hogy csavargó hősét 
Benjaminnak hívják. Ő a legkisebb csavargó a 
csavargók között — de elég, többet egy szót 
se. Majd Széltoló elmeséli... Én pedig most 
elköszönök tőletek a Széltoló-mesékkel, de 
remélem: januárban újra találkozunk. Egy me- 
sében természetesen, hiszen a mesékből soha- 
sem elég. Széltolóval persze megmarad a ba- 
rátság, de szeretném, ha mások is főszerepet 
kapnának előttetek, más varázslók, manók, óriá- 
sok, füvek, kövek, madarak, macskák, zsirá- 
fok, hegyi szellemek és mocsári lidércek, sárga 
villamosok és zöld sárkányok, köhögő radiáto- 
rok, fontoskodó kipszerek és még sokan má- 
sok... De most figyelem, hallgassátok Szél- 
tolót: övé a szó! 


— Téli történet ez, akarom mondani, decem- 
beri, vagyis hóemberi, illetve karácsonyi... 
Azzal kezdődött egy havas, hideg napon, hogy 
a gyerekek észrevették: valaki ellopta a hó- 
ember orrát. A gyönyörű, sárgarépa orrát! 
Szegény hóember most úgy áll ott, olyan sze- 
rencsétlenül, olyan ijedt képpel, hogy az em- 
ber szíve elfacsarodik... Szemgolyói egészen 
elferdültek, mert mindkettővel az orra helyére 
próbál nézni... Talán egy éhes madár rabolta 
el, gondolták a gyerekek és új répát nyomtak 
a hóember fejébe — de az is eltűnt másnap. 
A harmadik is... No ennek már a fele sem 
tréfa, erre már tenni kell valamit... Hozzám 
fordultak a gyerekek, ami roppant megtisztelő, 
de a feladat súlyát csak növeli. Ha egyszer bíz- 
nak benned, ha várnak tőled valamit, meg kell 
mutatnod, hogy nem hiába. 


— Mit tegyek, mit tegyek? Hogyan leplezzem 
le a tolvajt, aki sorra ellopja szegény hóember 
orrát? ... A gyerekek bánatosak, a hóember 
kétségbeesett, a helyzet válságos. . . Jön a ka- 
rácsony . . . Örüljünk a szép fehér hónak, igen, 
de a tolvajt ne tűrjük a körünkben. . . Így gon- 
dolkodtam és merészen beöltöztem hóember- 
nek. Az orromra nagy, répaforma papírtokot 
húztam és vártam türelmesen. A csel bevált. . . 
Egy óvatlan pillanatban, mikor nem járt arra 
senki, fölbukkant Benjamin, a legkisebb csa- 
vargó a csavargók között. Egyenesen az orrom- 
hoz tartott és belekapaszkodott, hogy kitépje. 
Én meg nagyot kiáltottam és elkaptam őkel- 
mét. . . Benjamin rettentően megijedt és azon 
nyomban sírni kezdett... De olyan keserve- 
sen ám, hogy most már vele kellett törődnöm, 
hiszen jött a karácsony, ami nem a keserűség 
ünnepe. 

— Benjamin elmondta nekem, hogy se barátja, 
se családja, nincs senkije a kerek világon. De 
ez csak az egyik baj. A másik baj az, hogy ret- 
tentően szereti a sárgarépát. Ez a szenvedélye. 
Egyszerűen nem tud ellenállni, ha meglát 


egyet... Be kellett látnom, hogy ez bizony 
igen jelentős magyarázat. , Tudod mit, Ben- 
jamin...", mondtam elgondolkodva. , Az lesz 
a legjobb, ha nálam töltöd a karácsonyt. Az 
a helyzet ugyanis, hogy van otthon egy zsák 
sárgarépám. Segíthetnél elfogyasztani". Sejt- 
hetitek, hogy nem kellett kétszer hívnom Ben- 
jamint — jött boldogan. Együtt sárgarépáz- 
tunk karácsonykor, énekeltünk és táncoltunk, 
és amikor már sok répát ropogtattunk, akkor 
fütyörészni is próbáltunk. Az is sikerült... 
Benjamin azóta a barátom, a hóember orra 
pedig biztonságban virul — láthatja akárki. 


NAGY KATALIN 


Kiskoromban hozzánk mindig személyesen 
jött a Mikulás. Sötétedés után érkezett, előbb 
nem ért rá, biztosan a puttonyát csomagolta 
napközben. A nagyapáméknál gyülekezett a 
család ilyenkor, már délután ott volt az összes 
unokatestvérem és a szüleik. Annyian voltunk, 
mint a moziban, a konyhában fértünk csak el, 
ott vártuk az estét. A felnőttek forralt bort 
ittak, mi meg a cipőinket tisztítottuk. Önként 
tisztítottuk. A pajtásainktól tudtuk, hogy így 
való, és hogy az ablakba kell tenni, mert reg- 
gelre abba rakja az ajándékait a Mikulás. Ná- 
lunk, mondom, másképp volt ez, de a cipőn- 
ket kitisztítottuk mégis, ha már ebben leli 
örömét a nagy vendég?! 

A pajtásaink csodáltak bennünket. Találgat- 
ták, nagyon jók vagyunk-e vagy nagyon rosz- 
szak, hogy hozzánk személyesen jár a Mikulás. 

n azt híreszteltem, azért is jön, mert figyel 
bennünket. Lehet, hogy belőlünk is Mikulás 
lesz, ha majd felnövünk. 

A Mikulásunk gyerekpárti volt. Amikor meg- 
érkezett nagy subában, kucsmában, még min- 
denki félt tőle egy kicsit. A felnőttek is csak 
hallgattak a fal mellett állva. Senki nem szólt 
ránk, hogy ne rágjuk a körmünket. Még a 
macskánk is behúzott farokkal bújt a tűzhely 
alá, onnan fújt a vendégre. 

Akkor a Mikulás beletúrt a puttonyába kö- 
nyékig, és szórta szét a földre a szaloncukrot, 
piros almát, aranydiót. És biztatott bennünket, 
szedjük csak, megérdemeljük, mert jók vol- 
tunk. Imre olyan büszke volt a dicséretre, 
hogy odaszólt az apjának: 

— Hallod? 

Mindenki nagyon nevetett, még a Mikulás 
is, de annyira, hogy leesett a bajusza. 

Én vettem csak észre. 

Másnap végigkutattam a házat, mert súlyos 
gyanúm támadt. Az asztalosműhely mögött, 
a kis műhelyben, ahol a nagyapám segédje la- 
kott, megtaláltam, amit kerestem. Ott hevert 
Szautner úr ágyán a kölcsön-suba, vattabajusz, 
nagy szakáll. . . 


RÁKOSY ANIKÓ rajzai 


Ő volt hát a Mikulás! Sose utazott a Gön- 
cölszekéren! Vagyis, hogy becsaptak, elbolon- 
dítottak bennünket a felnőttek. Rögtön felvit- 
tem az összes szaloncukrot, diót a padlásra, 
egyék meg az egerek! De a titkomat nem árul- 
tam el senkinek, tartogattam, hordozgattam 
magamban. Majd a következő Mikuláskor, majd 
akkor leleplezem én ezt a csalást — így tervez- 
tem egy éven keresztül. 

És akkor mi történt?! 

Éppen Mikulás-nap reggelén Szautner úrnak 
sürgősen el kellett utaznia a saját családjához, 
valahova messzire. Pedig már ott volt a mű- 
helyben a suba, vattabajusz, nagy szakáll — lát- 
tam, ahogy dugdosta. Kárörvendve figyeltem: 
most mi lesz? 

Nagyapám szép szelíden mesélni kezdett. 
Hogy ma nem jár a Mikulás mifelénk, a cipőn- 
ket tesszük ki az ablakba az idén. Az unoka- 
testvéreimet nem rendítette meg a hír, csak 
találgatták, mi lesz majd a cipőben reggelre? 

En azonban gonosz voltam. Kiabáltam, kö- 
veteltem: jöjjön hozzánk a Mikulás, szemé- 
lyesen jöjjön, mint máskor!! Akkor a kicsik 
is rázendítettek, volt aki sírt is a Mikulás után... 

Nagyanyám tanácstalanul gyűrögettea köté- 
nyét. Már sötétedett odakinn. Már itt lenne 
az ideje! 

Aztán megjött a Mikulás. Subában, kucsmá- 
ban, mint máskor. Szaloncukrot és dicséretet 
osztott a gyerekeknek. A felnőttek csendben 
álldogáltak a fal mellett. Csak a macskánk nem 
félt, hozzádörgölőzött a Mikuláshoz, de fur- 
csa. . . 


] 


A legkisebb unokatesvérem a földön ült az 
aranydiók között, onnan szólalt meg váratla- 
nul: 

— Ennek a Mikulásnak olyan a fülbevalója, 
mint a nagymamáé. . . . . 

Most! Most lepleződik le a csalás! Örülni 
akartam, hisz erre várok egy éve. Denemörül- 
tem valahogy. Csak néztem a nagymamám ar- 
cát a vattaszakáll alatt. . . 

— Nem fülbevaló az, te! Csillag. Ráhullott 
a Mikulásra, amikor a Tejúton utazott — mond- 
tam hangosan. 

A kicsi nem figyelt rám. Pedig én is Mikulás 
lettem abban a percben. Örömet szereztem 
a nagyanyámnak, és az egész Mikulás-mesében 
ez a fontos; most már értettem. 

EZ A MELLÉKLET, EMELD KI A LAPBÓL! 


Mindkét karácsonyfadíszt könnyen elkészítheted, csak olló és egy kis figyelem kell 
hozzá; meg némi fonal, amivel a kész munkát a fára függeszted. 


A harang elkészítése: előbb vágd körül a képet, majd a harang szok- 
nyáját mindenütt vagdosd be a vonalak mentén a középső, szaggatott körvonalig. 
Ezután figyelmesen vágd ki és a szaggatott vonal mentén hajtsd föl a két kis fület, 
a harang szoknyáját pedig részenként lefelé hajtogasd az első oldalon látható minta 
szerint. 


Az angyal elkészítése: ha a vastag vonal mentén körülvágtad a képet, 
már csak két kis bevágás szükséges az ollók jelzése szerint, a két egyenes vonal 
hosszúságában. A szárnyakat azokon keresztben átbújtatva kész is a mintán lát- 
ható angyal. 


FEHÉR FERENC 
Újévező 


Hát bort, búzát, békességet! 
Cipót csak — nem lépesmézet. 
Vagy ha csodát, hát akkorát, 
amit csak égbolt foghat át! 


Szakajtónkban zab és búza — 
pártád kalász koszorúzza. 
Sűrűsödjön a kender is, 
bújhasson benne tengelic. . . 


Láncos bot meg köcsögduda — 
járjam-e, vagy sózzak oda? 
Három gerezd fokhagyma — 
rossz leszel, ha rossz vagy ma. 


Házról házra jár az újév. 
Gyerekkorunk hava, hullj még; 
gyúljon gyertya gyújtatlan, 
aludjon is oltatlan. 

A KANÁZSVÁR 


Valamikor régen, amikor a törökök dúlták 
szegény kis hazánkat, mindinkább közeledett 
a veszedelem a Mátra bércei felé is. A törökök 
kegyetlenkedéseiről rémséges hírek terjedtek 


el. Aki tehette, elmenekült távolabbi vidékek- 
re. A gazdag nemesurak kincseikkel együtt 
hagyták el a veszélybe jutott településeket és 
azok szegény lakóit, az ott élő jobbágyokat. 
Nem törődtek azzal, hogy mi lesz a hátraha- 
gyott nép sorsa. 

Így tette ezt Recski Péter földesúr is. 

Recski uramnak azonban volt még egy gond- 
ja; kincseinél is jobban féltette egyetlen kislá- 
nyát, Izoldát. Félt, hogy menekülés közben a 
kóborló törökök vagy az őket kísérő tatárok 
fogságába eshet a páratlan szépségű leány. 

Sokáig töprengett, mitévő legyen. A kastély 
udvarán egy nagy eperfa alatt beszélgetett az 
urakkal, de azok bizony nem tudtak tanácsot 
adni. A borozgató urak ügyet sem vetettek az 
arra vetődő fiatal kanászra. De Máté, az árva 
kanászlegény belekottyantott az urak beszé- 
débe. Ezt mondta Recski úrnak: 

— Elrejtem én az egyszem lányát, nagyuram! 
Senki nem fog ráakadni, s majd ha elmúlik a fe- 
jünk fölül a veszedelem, úgy hozom vissza 
Recski uramnak a lányt, hogy még a haja szála 
sem görbül meg. 

A nagyúrnak nem volt más választása: kin- 
cseivel együtt elmenekült, s rábízta a lányát 
Mátéra. A Mátra rengetege pedig elrejtette a 
kondát, a kanászt és a leányt. . . 

Eltelt néhány év. A török veszedelem el- 
múlt a környékről. Egy napon Recski uram sze- 
gényen és elhagyatottan visszatért rommá vált 
kastélyába. Kincseit menekülés közben hol ez, 
hol az rabolta el tőle. Semmije sem maradt. 
Nem remélte azt sem, hogy viszont láthatja 


egyszem, szeretett leányát. Csak ült az üres 
kastélyban és búslakodott. 


Egy napon váratlanul hangos röfögéseket 


hallott. Hatalmasra hízott disznók csörtettek; 
be a kastély udvarába. Mögöttük jött Máté, a! 
kanász, oldalán Izoldával, aki szebben virult, ) 
mint valaha. 

Recski uram még szóhoz sem juthatott, mert 
Máté így kiáltott: 

— Ne bánkódjék uram, ne sirassa a vagyo- 
nát! Elhajtom ezt a kövér kondát a debreceni 
vásárra, a fiatalabbját meg úgy felszaporítom, 
hogy néhány év múlva akár várat is építhet a 
disznók árából! 

— No, ha ezt megteszed — mondta Recski 
uram —, hozzád adom feleségül az egyszem 
lányomat, ha ő is úgy akarja. 

Izolda és Máté tekintete összetalálkozott. 
Mindkettő szeméből szeretetet olvasott ki 
Recski uram. 

Úgy lett minden, ahogy Máté megjövendöl- 
te. Két év múlva már állt a kanász által építte- 
tett vár. Recski uram fényes lakoma közben 
Mátéhoz adta feleségül leányát, Izoldát. Kine- 
vezte a kanászt az új vár kapitányának. 

A nép ezután csak kanászvárnak nevezte ezt 
a várat. De az itt élő palóc nép ősi szokása, 
hogy nyelvükben a szavakat mindig kiforgat- 
ják, így a kanász szóból idővel kanázs lett. 

Ha valaki a recski állomáson leszáll a vonat- 
ról, és a vasúti sín mellett tovább megy Mátra- 
derecske felé, megláthatja az ősi vár égre me- 
redő, egyetlen épen maradt tornyát. 

DÖRMÖGŐ SÉK 

at "Búpiáhakó, hej; hol a hó? : 
7. Mikor hull már, mondd, apó? 
AN ESŐT na" legelső őként nekünk 
lenne idén hóemberünk! . 


— Nézzétek csak a KlSAáóEL 
mondja Dörmi. — Ott a hófolt. 
Olyan az a tünemény, / ; 
mint tejszínhab a pürén. 


"E. GYŐRFFY ANNA rajzai 


— Hozzunk onnét friss havat! — 
kiált Berci s már szalad. 

Hordót szerez sietve, 

úgy mennek föl a hegyre. 


— ltt építsünk takaros 
hóembert! — szól Marci bocs. 
Borka legyint : — Hiába. 
Lentről ugyan ki látja? 


A hordó már megtöltve. 
Legurítják a völgybe. 
Kiborítják. — Jé, bocsok! 
Hol itt a hó? Ez lucsok! 


— Melegebb van idelenn. 
Elolvadt hát hirtelen — 
brummog Berci. — Hó helyett 
hoztunk egy hordó vizet. 


Búsul a kert közepén 

a kislány s a két legény. 
Meg sem látják a bocsok: 
furcsa felhő gomolyog. 


Egyszerre csak — juj de jó! — 
szállingózni kezd a hó. 
Lankadatlan hull, amíg 

házat, kertet elborít. 


/e A gi 


Mackóinkat csendesen 

— mint valami jó köpeny — 
betakarja már a hó. 

— Hihetetlen — szól apó. 


Bori nevet: — Ugye, nekünk 
lett elsőként hóemberünk?! 
Gyere, Dörmi! Láthatod 
három kedves hóbocsod. 


ha 


— söröskupak belsejébe 
ragasztott szalmavirág 


— ujjbáb sza- 
loncukor  papír- 


—  mignonpapír 
pólyásbaba 


—- csillagtészta- 
kép, vajkrémes 
doboz színes pa- 
pírral bevont fe- 
delébe ragasztva 


Mi lehet a csomagban? 
Megtudod, ha a jelek szerint színezed ki 
a képet. 


Hány o formát 

Hány O alakút 

látsz a karácsonyfán? 
Ha figyelmesen számlálsz, páros számot 


kapsz. Fűzz a formák váltakozásával rajzos lán- 
cot Dörmögőnek! 


KÁNYÁDI SÁNDOR 


Ballag már 


Ballag már az esztendő 
vissza-visszanézve, 
nyomában az öccse jő 
vígan fütyörészve. 
Beéri az öreget 
s válláról a terhet 
legényesen leveszi, 
pedig még csak gyermek. 
Lépegetnek szótlanul, 
s mikor éjfél eljő, 
férfiasan kezet fog 
Múlttal a jövendő. 


Mi a kakukktojás? 


Az ábrák közül egy nem az új évet jelképezi. 
Melyik az? Rajzolj olyan képet, amelyen ez 
a valami látható! Küldd el Dörmögőnek! 


Kedves Gyerekek! 


Tudjátok, milyenek a bocsaim? Ha öröm éri 
őket, nem tudják magukban tartani. Szinte ki- 
robban belőlük, igyekeznek azonnal megoszta- 
ni valakivel. Ez persze jó, hiszen ettől nem fogy 
el az örömük, inkább növekszik. Igaz? 

Látom, ti pontosan olyanok vagytok, mint 
ők. Belőletek is kikívánkozik az öröm, meg- 
osztjátok velünk, és szeretnétek a többi gye- 
rekkel is megosztani. 


sDörmi! Írd meg a többi gyereknek, hogy kis- 
húgom született! Úgy örülök!" Mi is örülünk 
Kolozsi Csillával. Nemrég született kistestvére 
Bodó Petinek és Katona Emesének is. Emese le 
is rajzolta a , kistesót" : 


Kár, hogy nincs sokkal több helyünk, szíve- 
sen felsorolnám karácsonyra a sok örömöt, amit 
egymásnak szántatok. Néhány ajándék azért 
idefér. Szabó Zsolti egy léggömbnek örül, Ger- 
gely Gábor huszárt rajzolt ajándékba, Karsai 
Viki hókirálynőt. Kovács Zoli rajzán anyanyu- 
szit láthattok, no meg négy pici nyuszit, Zoli 
nagy örömét. 


Tóth Hajnalkától egy vers érkezett. Hajri 
nagyon szereti ezt a vidám, angol népköltést. 
Rajzolt is hozzá: 


Bábel Ábel, bőbélű barátom Pi 
többet evett, mint más harminchárom! !/ 
Bekapott egy borjat meg egy tehenet, ! 
Bekapott egy ökröt és még egy felet, 
bekapta a házat, kútágasát, kútját, 
bekapta a gazdát s minden pereputtyát! 
Borjat, tehenet, 

ökröt másfelet, 

kútágast, kútját, 

gazdát s pereputtyát — 

s egyre sírt, hogy ez semmi, semmi, 


bánt at POL 43 

Októberi számunk rejtvényeit azok fejtették meg 
helyesen, akik a méhecske útját (balról) a második 
pohárig követték; a tréfa-fáról pedig a ribizlit 
és a földiepret választották ki és rajzolták bele 
befőttesüvegekbe, 


Jutalmat kaptak: 

Adusz Barbara, Dunaújváros 
Andrási Vilike, Budapest 
Barta Ágnes, Eger 
Bedics Krisztina, Vasvár 
Benke Tamás, Nagykanizsa 
Bognár Krisztina, Budapest 
Buda Barbara, Tatabánya 
Darvas Zsuzsanna, Budapest 
Deli Krisztina, Budapest 
Dobos Nikoletta, Ják 
Dobos Gábor, Ják 
Fenyvesi Orsolya, Baja 
Fülep Ildikó, Sopron 
Homola Magdolna, Budapest 
Katona Réka, Táska 
Kovács Györgyi, Kápolnásnyék 
Kovács Erzsébet, Kápolnásnyék 
Kovács Krisztina, Budapest 
Krakács Adrienn, Budapest 
Kuntzer Orsolya, Fegyvernek 
Liktor Zsanett, Őzd 
Makrai Erika, Tatabánya 
Mészáros Réka, Szombathely 


Sokan kértetek olyan képet, amelyen rajta 
van az egész Dörmögő család. Így most ezzel 
a képpel kívánunk kellemes ünnepeket és bol- 
dog új évet minden olvasónknak. 


Szeretettel Dörmögőék 


Nagy Andrea, Miskolc 
Nagy Nikolett, Budapest 
Németh Zsófia, Budapest 
Valicsek Erika, Mezőfalva 

A debreceni rajzpályázat 

DECEMBER 


Nyári hőség. . . téli jég! 
Ismét elmúlott egy év, 
Ha tanultál ez alatt, 
egy évvel lettél idősebb, 
idősebb és — okosabb! 
(TAMKÓ SIRATÓ K, 


